KIRJALLINEN KYSYMYS E-0317/00

esittäjä(t): Anna Karamanou (PSE) ja Minerva Malliori (PSE) komissiolle

(11. helmikuuta 2000)

Aihe: AIDSin tuloksekas torjunta

AIDS-tartunnan saaneista 95 prosenttia elää Afrikan ja Aasian kehitysmaissa. AIDS aiheuttaa Afrikan joka viidennen kuolintapauksen, ja odotettavissa oleva keskimääräinen elinaika on lyhentynyt huomattavasti valtavat mittasuhteet saaneen epidemian vuoksi ja siksi, että sairastuneilla ei ole varaa sairauden hoidossa tarvittaviin kalliisiin lääkkeisiin. Kaikille maailman kehittyneille maille suunnatussa puheessaan Maailman terveysjärjestön pääjohtaja Gro Harlem Brundtland korosti, että lääkkeet ovat pohjoisella ja sairaus eteläisellä pallonpuoliskolla, ja vaati poistamaan AIDSin ennaltaehkäisyn ja hoidon suhteen vallitsevan epätasa-arvoisuuden.

Kun otetaan huomioon Yhdysvaltojen äskettäin myöntämät 150 miljoonan dollarin ja Kanadan myöntämät 50 miljoonan dollarin avustukset, kysyn komissiolta, millä tavoin ja minkä erityisten ohjelmien kautta Euroopan unioni aikoo tukea kehitysmaita sairauden ennaltaehkäisyssä ja hoidossa, jotta AIDSiin sairastuneet voisivat saada lääkehoitoa ja kuolleiden määrä vähenisi huomattavasti, kuten on jo tapahtunut kehittyneissä maissa?

Poul Nielsonin komission puolesta antama vastaus

(30. maaliskuuta 2000)

Komissio on täysin tietoinen, että kehitysmaiden on yhä vaikeampi selviytyä HI-virus/immuunikato-epidemiaan (HIV-aids-epidemiaan) liittyvistä velvoitteistaan. Viime vuosina löydetyt uudet hoitomuodot ovat parantaneet huomattavasti potilaiden hoitoonpääsy- ja henkiinjäämismahdollisuuksia, mutta köyhimmät maat eivät pääse hyötymään näistä edistysaskelista.

Komission tiedonannossa neuvostolle ja Euroopan parlamentille(1) solidaarisuuden lisäämisestä aidsin torjunnassa kehitysmaissa vahvistetaan komission halukkuus lisätä yhteistyötä koko kansainvälisen yhteisön kanssa ja korostetaan, että solidaarisuusponnisteluihin on osallistuttava kaikkien institutionaalisten, julkisten ja yksityisten toimijoiden. Tällä alueella komissio työskentelee tiiviissä yhteistyössä Yhdistyneiden kansakuntien järjestön (YK-AIDS) sekä Maailman terveysjärjestön (WHO) kanssa, mutta myös lääketeollisuuden kanssa sellaisten mekanismien kehittämiseksi, joilla helpotetaan potilaiden hoitoonpääsyä ja kehitetään uusia taloudellisen solidaarisuuden mekanismeja.

Toisaalta komissio on tietoinen myös siitä, että potilaiden hoitoonpääsy voidaan toteuttaa menestyksellisesti ainoastaan kehittämällä samanaikaisesti terveydenhoitojärjestelmiä, ja että kansainvälisen hoitotoiminnan solidaarisuuden on oltava kohdennettua ja äärimmäisen hyvin organisoitua, jotta voidaan saavuttaa pitkän aikavälin tavoite, eli vähentää HIV-aids-epidemiaan liittyvää sairastuvuutaa ja kuolleisuutta. On muistettava, että uusien retroviruksiin tehoavien hoitojen käyttö on erityisen raskasta potilaalle ja vaatii perusteellisesti koulutettua henkilökuntaa sekä tarkkoja seurantamenetelmiä. Ellei hoito-ohjelmien sääntöjä noudateta tarkalleen, hoitojen teho voi vaarantua pitkällä aikavälillä ja laaja-alaisesti.

Sen vuoksi komission strategia tällä alueella perustuu toisaalta HIV-aids-erityisbudjettikohtaan kuuluviin kohdennettuihin erityistoimiin ja toisaalta laaja-alaisempiin toimiin, jotka koskevat tukien myöntämistä terveydenhoitojärjestelmien kehittämiseksi.

Kymmenen viime vuoden aikana komissio on sitonut tämän erityisbudjettikohdan määrärahoista 200 miljonaa euroa kansallisten ja alueellisten ohjelmien tukemiseksi Aasian, Afrikan ja Latinalaisen Amerikan maissa, joissa epidemiaa esiintyy eniten. Näissä ohjelmissa ovat etusijalla ennaltaehkäisevät toimenpiteet, mutta niillä tuetaan myös potilaiden hoitoonpääsyn parantamista erityisesti sellaisten infektioiden osalta, jotka voidaan hoitaa suhteellisin yksinkertaisin ja tehokkain toimenpitein.

Erityistoimenpiteitä täydentävät laajempaa yhteistyötä edellyttävät ohjelmat, joilla pyritään parantamaan terveydenhoitojärjestelmiä, sillä vain niiden avulla voidaan taata toimenpiteiden jatkuvuus.

Vuoden 2000 talousarviossa on varattu 23 miljoonaa euroa budjettikohtaan, jonka tarkoituksena on kehittää tutkimusta ja innovatiivisia toimia, joilla edistetään tehokkaampia, kestäviä politiikkoja

tällä alueella. Toimenpiteiden ensisijaisina tavoitteina on ehkäistä viruksen leviäminen äidiltä lapselle, kehittää laadukas ja kestävä potilaiden hoitoonpääsyjärjestelmä, tutkia taloudellisia ja kansanterveydellisiä mekanismeja, jotka vaikuttavat sopivien rokotteiden kehittämiskapasiteettiin sekä saattaa yksityiset ja julkiset toimijat tietoisiksi tarpeesta kehittää mikrobiosidisiä tuotteita, jotka ovat kaikkien saatavilla.

Lisäksi komissio on juuri allekirjoittanut Afrikan, Karibian ja Tyynenmeren maiden (AKT-maiden) kanssa sopimuksen kahdeksannesta Euroopan kehitysrahastosta (EKR) kaikki AKT-maat maksettavasta, 20 miljoonan euron suuruisesta rahoituksesta, jolla tuetaan soveltavaa tutkimusta, kasvatusta ja koulutusta koskevia toimenpiteitä institutionaalisten kapasiteettien kehittämiseksi ja ehkäisystrategioiden toimeenpanemiseksi erityisesti alueellisessa mittakaavassa.

(1) KOM(98) 407 lopullinen.